text: Historisk kirke nær udbrændt
  29 januar 2012 kl. 16.36
  To etager i tilbygning til Løgumkloster Kirke er udbrændt. Selve kirken er sod skadet efter brand søndag.
  En af landets mest berømte kirker var søndag tæt på at udbrænde. Det drejer sig om Løgumkloster Kirke, der regnes for en af de vigtigste kirker fra Middelalderen.
  - Store dele af kirken er sod skadet, og kirken kunne være udbrændt, hvis man ikke havde opdaget ilden på det tidspunkt, fortæller vagtchef
  Tage Jehn fra Syd- og Sønderjyllands Politi til Ritzau.
  Anmeldelsen om branden indløb klokken 11.42. Herefter kæmpede brandfolk med at få styr på branden.
  - Branden er opstået i en tilbygning til kirken. Der er noget, der har stået og ulmet, fortæller Tage Jehn.
  Vagtchefen ved endnu ikke, hvad der er den præcise årsag til branden. Ødelæggelserne i tilbygningen er så store, at det kan man ikke umiddelbart se.
  - Der er to etager, som er mere eller mindre udbrændt i tilbygningen, fortæller Tage Jehn.
  Ifølge vagtchefen er selve kirken gået fri af flammerne. Formentlig har branden ikke fået ilt nok til at kunne brede sig ind i selve kirken.
  Kirken rummer flere historiske kulturskatte, blandt andet træskulpturer og kalkmalerier.
  